KIRJALLINEN KYSYMYS E-3413/02 esittäjä(t): Kathleen Van Brempt (PSE) komissiolle. Valtiontuki ammattilaisseuroille.



Virallinen lehti nro 242 E , 09/10/2003 s. 0058 - 0059



KIRJALLINEN KYSYMYS E-3413/02 esittäjä(t): Kathleen Van Brempt (PSE) komissiolle (29. marraskuuta 2002) Aihe: Valtiontuki ammattilaisseuroille Useat eurooppalaiset ammattilaisseurat toimivat paikallisten viranomaisten rahoituksella. Kunnat myöntävät avustuksia, takaavat pankkilainoja, rahoittavat urheilukenttien rakentamista jne. Miten komissio suhtautuu tähän? Onko ammattilaisseurojen valtionrahoitus eurooppalaisten kilpailua ja valtiontukea koskevien säännösten mukaista? Jos on, mitä tämä merkitsee paikallisille viranomaisille ja ammattilaisseuroille? Onko ammattilaisseurojen ilmoitettava komissiolle saamastaan valtiontuesta, ja ilmoittavatko ne siitä? Millaisen valtiontuen komissio katsoo olevan eurooppalaisten säännösten mukaista? Voidaanko esimerkiksi nuorisoseuroille myöntää valtiontukea samojen säännösten perusteella kuin ammattilaisseuroille? Voiko komissio pyytää ammattilaisseuroja maksamaan saamansa tuet takaisin? Onko belgialaisille ammattilaisseuroille myönnettävä valtiontuki yhdenmukainen eurooppalaisten säännösten kanssa? Jos ei ole, niin mistä tapauksista on kyse? Mario Montin komission puolesta antama vastaus (27. tammikuuta 2003) Yhteisöjen tuomioistuimen oikeuskäytännön mukaan ammattiurheiluseuroja on pidettävä yrityksinä, koska ne harjoittavat liiketoimintaa(1). Kaikkeen tällaisille yrityksille myönnettyyn julkiseen tukeen sovelletaan periaatteessa valtiontukisääntöjä, jos tuki täyttää EY:n perustamissopimuksen 87 artiklan 1 kohdan kaikki muut kriteerit. Toisaalta artiklan soveltamisalaan ei kuulu esimerkiksi sellainen ammattiurheiluseuroille myönnetty tuki, joka ei vaikuta jäsenvaltioiden väliseen kauppaan. Jos tuki sen sijaan täyttää kaikki EY:n perustamissopimuksen 87 artiklan 1 kohdan kriteerit, siihen sovelletaan samoja sääntöjä kuin kaikille yrityksille myönnettyyn tukeen. Tällöin jäsenvaltiolla on velvollisuus ilmoittaa tuesta komissiolle. Tuki voidaan myöntää yritykselle vain, jos komissio on sen hyväksynyt. Jos tuki on EY:n perustamissopimuksen vastainen ja jos se on maksettu laittomasti ilman komission hyväksyntää, komissio voi määrätä jäsenvaltion perimään tuen takaisin sen saajalta. Ammattiurheiluseurojen taloudellisen tuen arviointi riippuu toiminnan luonteesta. Joissain tapauksissa voidaan esimerkiksi katsoa, että tuella ei tueta liiketoimintaa. Näin kävi tapauksessa, jossa oli myönnetty tukea nuorten pelaajien opetusta varten(2). Myös stadioneita varten myönnetty taloudellinen tuki voidaan eräiden tiukkojen ehtojen mukaan katsoa yleisen infrastruktuurin rahoittamiseksi, joka ei ole tukea. Tämän perusteella komissio ei voi suoralta kädeltä sanoa, onko belgialaisille ammattiurheiluseuroille myönnetty EY:n perustamissopimuksen 87 artiklan 1 kohdassa tarkoitettua valtiontukea. On arvioitava tapauskohtaisesti, sisältävätkö julkiset tukimuodot valtiontukea ja ovatko ne EY:n perustamissopimuksen mukaisia. (1) Asiat C-415/93 (Bosman) ja C-41/90 (Höfner). (2) Komission päätös N 118/2000, ammattilaisurheiluseurojen julkiset tuet (EYVL C 333, 28.11.2001).